
[bookmark: _Toc35597]IS AZ A MUNKA ÉS MAGÁNÉLET EGYENSÚLY? 
[bookmark: _Toc35598]Új divat? 
A világ legrégebbi vállalatának, a Kongó Gumi építőipari vállalatnak az alapítója, 
Shigetsu Kongó és családja, Sótoku Taishi herceg meghívására költözött a mai DélKorea területéről Japánba, hogy buddhista templomokat építsenek. Vállalatát 578-ben alapította, azt 2006-ig a család negyven generációja tartotta fenn. A céget 2006-ban a viszonylag fiatal, 102 éves Takamastsu konglomerátum vásárolta fel. A 18. században a család tagjai lejegyezték a fő irányelveket, hogy könnyen továbbadhassák. Ezek a következők voltak: 
· Mindig józan ésszel hozunk döntéseket 
· Fókuszálni kell a fő bizniszre 
· Legyen kiszámítható a munkakörnyezet 
· Fontos a munka és a magánélet egyensúlya 
· Érdemes meghallgatni és tisztelettel kezelni az ügyfeleket 
· A legolcsóbb és legőszintébb ajánlatot kell megtenni 
· Mértékkel igyunk (Stabile et al., 2023) 
A munka és magánélet egyensúlya tehát nem a modern kor agyszüleménye, hanem azon 7 fő elv egyike, amely alapján egy vállalat több mint 1400 évig sikeresen fenntartható volt. 
A mezőgazdasági társadalmakban, a céhes iparban azonban sokáig nem volt széleskörű igény, sem lehetőség a munka és a magánélet elkülönítésére, hiszen a termelés jelentős része otthon vagy a ház körül folyt. Az egyensúly szükségességére ezért a nyugati típusú kultúrákban az ipari forradalom világított rá (Polányi, 2004; Kovács-Berényi, 2020). Ekkor különült el fizikálisan az otthon, mint a magánélet tere és a munka helye – hivatal, gyár, műhely. Ezzel egyidőben a tér mellett az idő is megoszlott. Szükségessé vált a munkaidő keretezése, szabályozása.  
A 19. századra vált fontossá a munka és a magánélet egyensúlya, elsősorban a munkavállalók mentális és fizikai egészségnek megőrzése céljával (Juhász, 2012; Juhász, 2021). Ez eleinte a munkaidő behatárolását, majd korlátozását jelentette – a napi 12-16 óráról 8 órára. A Robert Owen walesi reformer által 1817-ben, a New Lanark-i gyárközösségben meghirdetett program, a „8 óra munka, 8 óra pihenés, 8 óra szórakozás” az első modern, a munka és a magánélet összeegyeztetését támogató jó gyakorlat (Owen, 1817). 
[bookmark: _Toc35599]Modern idők 
A 20. században a szakszervezetek és a munkavállalók tovább folytatták a küzdelmet a munkaidő csökkentéséért, a pihenésért és a magánélet védelméért. A humánerőforrás tudomány fejlődésével pedig a szakemberek is egyre többet gondolkodtak a munka és magánélet egyensúlyának tartalmán. A huszadik század végére a munka és magánélet témája a munkáltató által nyújtható extra juttatásból lassan munkavállalói elvárássá vált (Guest, 2002). 
Különösen, hogy a digitális korszakba lépve az internet, a mobiltelefon, az otthoni vagy hibrid munkavégzés és az automatizáció széleskörű elterjedése ismét összemosódásra késztette a munka és a magánélet határait (Mellner, 2016). A munkaidő rugalmassá válása gyakran nem a nagyobb szabadságot, hanem a munkától való elszakadás teljes képtelenségét hozta meg. Az állandó készenléti állapot, a természetes pihenés hiánya folyamatos stresszhez, ezzel kiégéshez, a mentális egészség és az életminőség romlásához vezethet (Német, 2023). A munkavállalók ezért egyre inkább értékelik a rugalmasságot és a személyes jóllét hangsúlyozását (Randstad, 2025). Mivel a romló egészség a munkahelyi teljesítmény fenntarthatóságát is veszélyezteti, a munka és magánélet egyensúlyának szükségességét lassan a munkáltatók is belátják (Erdélyi, 2025). 
[bookmark: _Toc35600]Mit jelent? 
Az egyensúly kulcsa az idő és energia egyenletes elosztása az életterületek között. Ebből a munka csupán egy terület. A magánélet viszont, a családi és szociális kapcsolatok, a hobbi és önfejlesztés és az öngondoskodás területein keresztül számos olyan életszegmenst magában foglal, ami az egészség és a jó közérzet fenntartása szempontjából meghatározó.  Szükséges emellett az emberi kapcsolatok építése és ápolása, önmagunk ápolása, az egészséges test és lélek megőrzése. A munka és magánélet egyensúlya jelenti a rugalmas munkafeltételeket (munkaidőt, munkavégzési helyet) és a szabadságokat, amelyek segítik a magánéleti kötelezettségek teljesítését. Az egyensúly célja, hogy ki tudjuk elégíteni a különböző életterületeken jelentkező, gyakran eltérő igényeket. 
Az állam ezt leginkább a fizetett szabadságok, munka- és pihenőidők szabályozásán keresztül látja és tudja biztosítani. Állami intézkedés következménye a törvényes fizetett szabadság és betegszabadság mértéke, a munkaszüneti napok száma, a szülési szabadság hossza és a kapcsolódó juttatások struktúrája, mértéke, az, hogy van-e, és mekkora a minimálbér. Mindezek megalapozzák a munka és a magánélet egyensúlyát.  
[bookmark: _Toc35601]A munkáltatók felelőssége és lehetőségei 
Az egyensúly megőrzésében a munkáltatók felelőssége jelentős. A munka és magánélet egyensúlyának (röviden: MME) támogatása ugyanakkor nem csak felelősség, hanem munkáltatói érdek is. Az egyensúlyhiány okozta, krónikus stressz a dolgozó kiégéséhez, depresszióhoz és szorongáshoz vezethet, a magánélet elhanyagolása megterhelheti a családi és baráti kapcsolatokat. Az egyensúlyhiány jeleinek felismerése a munkáltató szempontjából kulcsfontosságú. A krónikus stressz, a kiégés hosszabb távon egészségügyi problémákhoz, azaz több hiányzáshoz vezethet. A stressz feszült munkahelyi emberi kapcsolatokat okoz, ezzel rossz légkört, ami akár a fluktuációs adatokban is megmutatkozhat. A gyakori táppénz, magas fluktuáció, rossz munkahelyi hangulat pedig összességében csökkenő termelékenységhez, romló szolgáltatási színvonalhoz vezethet.  
Az MME alapja, a hatékony időgazdálkodás kialakításában a munkáltatónak jelentős szerepe lehet. E mellett a dolgozó egészségéhez, életszakaszához kapcsolódó vagy a családhoz, szülői szerephez kötődő dolgozói szükségletek támogatásán keresztül képzelhető el az egyensúly támogatása. A munkáltató a fentiekre idő, pénz vagy természetbeni juttatások biztosításával egyaránt hatást tud gyakorolni. Az eszközök egyike-másika költségigényes, de a legtöbb, emberi megoldásnak csupán a képzelet, és nem a humánerőforrás menedzsment osztály büdzséje szab határt. 
[bookmark: _Toc35602]Az egyensúlyról, számokban 
A Fehér Ház 2014-es jelentése szerint (The White House, 2014) az MME és a munkahelyi rugalmasság (például home office, részmunkaidő, időbeosztás átszervezése) csökkenti a távollétet és a fluktuációt, javítja a dolgozók egészségét és növeli termelékenységüket.  
Több mint 700 európai és észak-amerikai cég vizsgálata alapján elmondható, hogy szoros, pozitív kapcsolat van az MME-gyakorlatok és az összvállalati termelékenység között. A jelentés szerint a rugalmasság bevezetése ugyan költséggel járhat (például technológia, monitoring), de a gazdasági előnyök általában meghaladják a ráfordításokat. Alacsonyabb munkavállalói fluktuáció és magasabb megtartási arány mellett, jobb dolgozói egészséget, kevesebb hiányzást, így magasabb vállalati profitot hoznak. 
A kétezertízes és húszas évek nemzetközi kutatásai rendre megerősítik, hogy a munka és magánélet kiegyensúlyozása közvetlenül is hozzájárulhat a termelékenység növekedéséhez. Általa csökken a munkavállalóknál a stressz, ezzel javul a mentális és fizikai jóllét, nő a motiváció és az elégedettség. Ezek a tényezők hatékonyabb munkavégzést tesznek lehetővé. Ha a munka és a magánélet közötti határ stabil, kevesebb a kiégés, a betegség miatti hiányzás és a fluktuáció (Németh, 2024; Erdélyi, 2024b).  
Az Oeconomus és a WHC közös kutatásából kiderült, hogy a versenyképes fizetés (61%) mellett a munkahelyválasztásnál kiemelkedően fontos a barátságos munkahelyi légkör és az ideális távolság a munkahely és a lakóhely között (34-34%), valamint a munka és magánélet egyensúlya, illetve a rugalmas munkaidő is (32-30%) (Horváth, 2025; Erdélyi, 2025). A Workmonitor legfrissebb kutatási eredményei szerint a munka és magánélet összeegyeztetésének lehetősége a bérezés fontosságát egy százalékkal meg is haladja (83%:82%) (Randstad, 2025). Ez az elmozdulás különösen a fiatalabb generációk körében erős. (Erdélyi, 2025; Randstad, 2025). Azaz a rugalmasság ma már nem pusztán előny, hanem sok munkavállaló, különösen a 30 alatti generációk számára elvárás. A munkavállalók az anyagi biztonság mellett egyre inkább pszichés jóllétre, emberi méltóságra és szakmai önmegvalósításra is törekednek. Azaz a munkáltatók számára kulcsfontosságúvá vált az emberi tényezőkbe való befektetés. 
A munka-magánélet egyensúlyt globálisan vizsgáló Globális munka-magánélet egyensúlyát mérő index[footnoteRef:1], komplex és sokoldalú szempontok alapján rangsorolja a legnagyobb gazdaságokat. A világ 60 legnagyobb GDP-jű országára vonatkozóan, 2025-ben készített index olyan tényezők mentén mér, amelyek a jóllétet, a rugalmasságot és a fenntartható életminőséget egyaránt tükrözik (Remote, é.n.). Az index a magánélet-munka egyensúlyának holisztikus megközelítése. Nemcsak a munkával és magánélettel töltött időt (szabadnapok, munkaszüneti napok, betegszabadság, szülési szabadság a törvények szerint, átlagos heti munkaidő stb.) méri, hanem a jóllét olyan egyéb feltételeit is, mint a minimálbér, az egészségügyi ellátás színvonala és elérhetősége, a közbiztonság vagy a lakosság boldogságindexe.  [1:  Global Life-Work Balance Index (röviden: GLWBI) ] 

A GLWBI hatvanas listáját (100 pontos skála) 86,87 ponttal Új-Zéland vezeti, a következő öt helyet európai országok foglalják el: Írország, Belgium, Németország, Norvégia és Dánia. Ezek az országok jelentős szabadságot és juttatásokat biztosítanak a munkavállalóiknak, legyen szó éves szabadságról, szülési vagy szülői szabadságról, betegszabadságról, vagy a minimálbér szintjéről. Norvégia és Dánia a legrövidebb heti munkaidővel rendelkezik Európában (32,6 óra/hét), de a többi listavezető is viszonylag rövid heti munkaidőt ír elő (pl. Belgium 34,1 óra/hét) (Erdélyi, 2024). A következő két, Európán kívüli ország a 7-8. helyen áll, Kanada és Ausztrália. Az 50. hely felett már kizárólag kelet-ázsiai és afrikai országok szerepelnek – egy kivétellel. 60 országból az 59. helyen végzett az Egyesült Államok, 34,28 ponttal, a sort záró Nigéria (30 pont) előtt. A kutatás szerint az USA munkahelyi környezete továbbra is a hosszú munkaórákat és a korlátozott fizetett szabadságokat helyezi előtérbe, ami jelentősen rontja a munka és magánélet egyensúlyát, növeli a kiégés veszélyét. A helyezés megszerzésekor ehhez a rossz közbiztonság és az államilag biztosított egészségügyi ellátás hiányosságai is hozzáadódnak. 
[bookmark: _Toc35603]Helyünk a világban 
A fentebb elemzett, GLWBI listán Magyarország 2025-ben a felső harmadban, a 19. helyen áll (63,94 pont), ami egyben a Közép-Európai Régió 2. helyét jelenti. (2024-ben a 18. hely még az első Közép-Európai pozícióra volt elég.) A viszonylag jó helyezés kisebb részben a viszonylag jó közbiztonságnak köszönhető, illetve az általános biztosítás alapú egészségügyi ellátásnak (annak minden gyengesége ellenére) és a definiált minimálbérnek (még ha az Közép-Európa egyik legalacsonyabbja is). Nagy hatást gyakorol a jó helyezésre a 15 nap fizetett betegszabadság és a szülői és gyermekgondozási szabadság hossza. Ez utóbbi a finn és a szlovák után a leghosszabb Európában, míg a kontinens legtöbb országa csupán a gyermek 1-1,5 éves koráig biztosít fizetett távollétet. A szabadságok (azaz fizetett, törvényben előírt szabadnapok és a munkaszüneti ünnepnapok) a munka-magánélet egyensúlya szempontjából kiemelten fontosak. Az EU átlagában a szabadságok és fizetett ünnepek összesenje 33 nap. Magyarország a maga 31 napjával a középmezőnyben van. Ebbe a 11 ünnepnap mellett csak a 20 nap alapszabadság számolódik bele, a kor függvényében járó további maximum 10 nap, a gyermekek után igénybe vehető napok, és az élethelyzet, egészségi 
 
állapot kapcsán, törvény alapján igénybe vehető további szabadság napok nem (Erdélyi, 2024b). 
[bookmark: _Toc35604]Változó tendenciák a 2020-as években 
A munka-magánélet egyensúlyához szorosan kapcsolódik az otthoni munkavégzés, illetve a kellő mennyiségű és minőségű szabadságok kérdése is. Megfigyelhető, hogy a 2020-as évek elején, a koronavírus-járvány hatására nőtt az otthoni munkavégzés elterjedése Európában és Magyarországon is, ami elősegítette a munka és magánélet jobb összehangolását. Az Eurostat (2024) adati alapján az Unió átlagában az otthoni munkavégzés aránya 2015-ben 13%[footnoteRef:2] volt – a rendszeresen otthonról dolgozók átlaga 4,9%. Ez a munkavégzési forma legnagyobb arányban a Benelux államokban és a Skandináv országokban fordult elő. A Benelux államok átlaga 2015-ben 29,63% (rendszeresen: 11,63%), a Finnországgal és Izlanddal bővített Skandináv államok átlaga 26,26% (rendszeresen: 7,62%). Az otthoni munkavégzés a legritkább a volt szocialista blokk országaiban. A Visegrádi országok 2015-ös átlaga 10,23% (rendszeresen: 3,93%), míg a Balti országoké 7% (rendszeresen: 2,87%).   [2:  Az Eurostat „Dolgozik-e otthonról?” kérdésére a rendszeresen és a néha értékekkel válaszolók aránya. ] 

2021-re az unió átlagában 24,1%-ra nőtt az időnként vagy rendszeresen otthonról dolgozók aránya, ebből rendszeresen: 13,5% dolgozott otthon. A Benelux (átlag: 46,3%, rendszeresen: 24,9%) és Skandináv országok (átlag: 41,3%, rendszeresen: 21,55%[footnoteRef:3]) az Uniós átlagtól gyakrabban, míg a Visegrádi (átlag: 14,63%, rendszeresen: 6,55%) és a Balti országok (átlag: 18,07%, rendszeresen: 11,67%) ritkábban élnek az ilyen foglalkoztatás lehetőségével. Magyarországon az Uniós átlagtól jelentősen elmaradó arányról és kisebb növekedésről számolhatunk be ugyanebben az időszakban. Az otthoni munkavégzés aránya 2015-ről 2021-re 8,7-ről (rendszeresen: 3,4%) 13,5%-ra (rendszeresen: 4,6%) nőtt.  [3:  Dánia, Svédország és Norvégia mellett ez az adat csak a finn adatszolgáltatást tartalmazza, Izlandról 2021-ben nem érkezett adat. ] 

A járványidőszak lecsengését követően a munkáltatók tudatosan törekedtek a dolgozók irodába való visszahívására, és arra, hogy az otthoni munkavégzés alternatív, a munka és magánélet egyensúlyát segítő lehetőségként maradjon meg. 2024-re az Unió átlagában az otthoni munkavégzés 22,6%-ra esett vissza, a rendszeresen otthonról dolgozók aránya 8,9%. Az egyes országokat tekintve az otthoni munkavégzés a 201524-es időszakban 2,2-szeresére nőtt, jelentősen az átlagtól eltérő, 3-4,7-szeres növekedést Horvátország, Ciprus, Lettország, Románia és Norvégia mutatott. Az otthoni munkavégzés növekedési rekordját Málta tartja, ahol a vizsgált időszakban 5,4szeres növekedés figyelhető meg. A legalább néha távmunkát végzők aránya egyedül Lengyelországban csökkent – azaz a számadatokat tekintve inkább 15% körül stagnált. A rendszeresen otthonról dolgozók aránya az időszakban valamivel kisebb, 2,1-szeres mértékben nőtt, a szórás azonban itt már jelentősebb. 3,7-5,5-szörös közötti növekedést mutat Bulgária, Dánia, Írország, Horvátország, Lettország, Málta. Míg Németország, Luxemburg, Hollandia, Lengyelország, Szerbia és Szlovénia esetén a 
2024-es, rendszeresen otthonról dolgozók aránya a 2015-ös arány 87-98%-ára esett 
 
vissza. Ugyanakkor a két Benelux állam esetén a rendszeresen otthonról dolgozók aránya a 2024-es Uniós átlagot még mindig 3-4 százalékponttal meghaladja.  
Magyarországon a legalább néha otthon dolgozók aránya 2015-21 között mintegy 5 százalékponttal nőtt (8,7-ről 13,5%-ra), ám a járványidőszak közvetlen hatásainak elmúltával 2024-re az arány a 2020 előtti közelében lévő értékre állt vissza (9%). A covid hatása az otthoni munkát végzők közül inkább a rendszeresen otthonról dolgozók arányának növekedésében mutatkozott meg: amíg 2015-ben 3,4% dolgozott rendszeresen otthonról (a teljes otthonról dolgozó kör 39%-a) és 2021-ben is csak 4,6% (a teljes kör 34%-a), a 2024-es, 4%-os arány a teljes, legalább néha otthonról dolgozók 44%-a. 
A globális tendencia tehát Magyarországon is egyre jelentősebbé válik. Nemcsak egyre inkább elvárás lesz a magyar munkavállalók részéről is a kellő egyensúly, hanem annak megteremtése jelentős hatással van a munkahelyi elégedettségre, elkötelezettségre, valamint hosszabb távon a munkaerőpiaci helyzetre és termelékenységre is. 

[bookmark: _Toc35605]MIT AD AZ ÁLLAM? 
A munka és magánélet összeegyeztetéséhez az állam elsősorban olyan jogszabályokkal tud keretet adni, amelyek a munkaidő-szabadidő-pihenőidő, illetve a bérezés és juttatások kérdésköreit keretezik, illetve ezek mentén adnak támogatást és/vagy felhatalmazást a munkáltatónak és/vagy a munkavállalónak. 
[bookmark: _Toc35606]A munka- és szabadidőt meghatározó állami intézkedések 
A munka-magánélet egyensúly kulcsa az idő és energia egyenletes elosztása az életterületek között. Az állam ehhez a következők szabályozásával teremt alapot: 
[bookmark: _Toc35607]Munkaszüneti napok 
Évente egyes nemzeti ünnepek, illetve a keresztény vallási ünnepekhez tartozó egyes napok fizetett ünnepek. A munkaszüneti napokat a Munka törvénykönyvéről szóló 2012. évi I. törvény (továbbiakban: Mt.) 102§-a írja le. A munkaszüneti napokra eső munkavégzést az Mt. szigorúan szabályozza, illetve 100%-os bérpótlék adását írja elő. 
Állandó dátumra eső munkaszüneti napok: január 1., március 15., május 1., augusztus 20., október 23., november 1., december 25-26. 
Változó dátumra eső munkaszüneti napok: nagypéntek, húsvét vasárnap és hétfő, pünkösdvasárnap és -hétfő. 
[bookmark: _Toc35608]Szabadnapok 
A dolgozó fizetett szabadságát az Mt. 115-125§ szabályozza. Az alapszabadság 20 nap, amely a munkavállaló 25 éves korától kezdve háromévente egy nappal nő, a maximális életkor szerinti pótszabadság (45 éves kortól) 10 nap. 
A fogyatékossággal élő, megváltozott munkaképességű, illetve 18 év alatti munkavállalóknak évi 5 nap pótszabadság jár. 
A munkavállalót gyermeke 16 éves koráig egy gyermek után 2, két gyermek után 4, ennél több gyermek után 7 nap szülői szabadság illeti meg, ez fogyatékos gyermek után (gyermekenként) további 2 nappal bővül. 
Gyermek születésekor az apákat az első négy hónapban 10 apanap illeti meg – örökbefogadás esetén is. Az anyát 24 hét szülési szabadság illeti meg, amelyből két hetet kötelező kivenni. A szülési szabadság a szülést megelőző legkorábban 4. héttől kezdhető meg. Ezt követően a szülőket a gyermek 3 éves koráig (gyed, gyes ideje alatt) illeti meg a gyermek otthoni gondozásának céljából fizetésnélküli szabadság, ami a szülők (apa is!) mellett a nagyszülők is igénybe vehetnek. 
Fizetésnélküli szabadság kérhető a gyermek tíz éves koráig gyermek gondozása, beteg hozzátartozó 30 napot meghaladó ápolása vagy önkéntes katonai szolgálat teljesítése céljából. 
A dolgozót megilleti továbbá évi 15 nap betegszabadság és a biztosítási jogviszony hosszának függvényében fizetett táppénz. 
[bookmark: _Toc35609]Túlóra szabályozása 
A túlóra (rendkívüli munkaidő) mértékét az Mt. 109§ évi 250 órában határozza meg. A jogszabály rendelkezik a túlóra elrendelésének módjáról és körülményeiről, illetve az arra járó díjazásról is. Az évente legfeljebb 250 óra munkaidőn felüli munkavégzést a munkavállaló kérésére írásba kell foglalni. A napi munkaidő a túlórával együtt legfeljebb 12 óra lehet. A túlórára 50% bérpótlék jár, pihenő- vagy munkaszüneti napon 100%. A pótlék helyett a munkavállaló és a munkáltató szabadidőben is megállapodhat, pihenő vagy munkaszüneti nap esetén legfeljebb 50% mértékéig (a másik 50% bérpótlékként kifizetendő). 
[bookmark: _Toc35610]Jövedelem, juttatásokat meghatározó állami intézkedések 
A munka-magánélet egyensúlyát befolyásolja az is, hogy mennyi időt kell eltöltenünk fizetett munkával annak érdekében, hogy létfenntartásunkat biztosítsuk. Így az állam jövedelemmel és kedvezményekkel kapcsolatos intézkedései is hatnak a munkamagánélet egyensúlyra. Ezek: 
[bookmark: _Toc35611]Minimálbér és garantált bérminimum 
Az állam jogszabályban rögzíti a minimálbér és a garantált bérminimum éves összegét. A minimálbér a minden munkáltatóra nézve kötelező havi és órabér, a garantált bérminimum a legalább szakmunkás végzettségűeknek akkor jár, ha az általuk betöltött munkakör legalább középfokú végzettséghez kötött. Az összegek évente változnak, 2026-ban a bruttó minimálbér 322.800.- Ft, a garantált bérminimum 373.200 Ft.  
A minimálbér megállapításának fontosságát az is adja, hogy a legtöbb állami szektorban használt bértáblának az alapját adja, így például a szociális szektorban dolgozók bértáblájának vagy a köztisztviselői illetménykiegészítésnek. E mellett ez az alapja a közfoglalkoztatási bérnek, a súlyos fogyatékosság esetén járó személyi kedvezménynek, a táppénznek, a gyermekgondozási és gyermekek otthongondozási díjának, illetve az álláskeresési járadéknak. 
[bookmark: _Toc35612]Foglalkoztatási támogatások 
Az állam több programmal segíti a munkába állást és a bérköltségek finanszírozását: 
Minimálbér-emelési kompenzáció (Szociális hozzájárulási adó-támogatás): azoknak a munkáltatóknak járhat, amelyek minimálbéren foglalkoztatnak munkavállalókat. Ezt a közszférában jogszabály alapján jár, a vállalkozások esetén pályázható, mindkét esetben a Magyar Államkincstár folyósítja. 
Fiatalok munkába állásának támogatása (15-29 év): 15 és 29 év közötti álláskeresők felvételekor jár a munkáltatónak. Összege a bérköltség 50%-a, 2026-ban maximum 350 000 Ft/hó. Feltétele mentorálás és teljesítményértékelés vállalása a munkáltató részéről. 
[bookmark: _Toc35613]Adó- és járulékkedvezmények 
A munkavállalókat átmeneti vagy tartós jelleggel, különböző magánéleti körülményeik miatt SZJA kedvezmények illetik meg. Ezek közül a 2026-ban érvényben lévő, legfontosabbak: 
· Családi kedvezmény: 1 gyermek után: 20 000 Ft/hó, 2 gyermek után: 40 000 Ft/gyermek/hó, 3 vagy több gyermek után: 66 000 Ft/gyermek/hó nettó kedvezmény. 
· 25 év alattiak kedvezménye: havi bruttó 715 765 Ft jövedelemig 15% SZJAmentesség. 
· Az első házasok kedvezményét az első házasságukat vagy bejegyzett élettársi kapcsolatukat kötő, 40 év alattiak vehetik igénybe, az ezt követő 24 hónapban 
· Anyák kedvezményei: négy- vagy többgyermekes anyák, valamint a 30 év alatti anyák, 40 év alatti, kétgyermekes anyák SZJA-mentessége. 
· Személyi kedvezmény: súlyos fogyatékosság (vagy meghatározott betegségek) esetén havi 16 140 Ft adómegtakarítás jár. 
A fenti kedvezmények az összevont adóalapot csökkentik, így közvetlenül növelik a nettó jövedelmet.  
100% járulékkedvezmény (szociális hozzájárulási adó) jár a munkáltatónak, ha a munkavállalója nyugdíjas, megváltozott munkaképességű, vagy munkaerőpiacre lépő fiatalként vagy legalább háromgyerekes anyaként kezd dolgozni. A fiatalok után két, az anyák után három évig jár a teljes járulékmentesség. Ezt követően a munkaerőpiacra lépők után további egy, a többgyermekes anyák után további két évig jár 50% mértékű kedvezmény. 
[bookmark: _Toc35614]A béren felüli juttatási lehetőségek és adókedvezményei  
Az állam időszakonként különböző mértékben ösztönzi a munkáltatókat arra, hogy dolgozóik számára a magánélettel összefüggő béren felüli juttatásokat biztosítsanak. A juttatások adó- és járulékterhét a munkáltató fizeti, így a munkavállaló a nettó értéket kapja meg.  
2026-ban a legtöbb, öngondoskodást erősítő juttatás (pl. egészségpénztár, egészségbiztosítás, nyugdíjbiztosítás) bér módjára adózó juttatásként adható. Ennél valamivel kedvezőbb a SZÉP kártya és a 35 éves korig (rendvédelmi dolgozóknak korhatár nélkül) adható lakhatási támogatás adóterhe (28%, SZJA+szociális hozzájárulási adó).  
Mivel csekély értékű ajándék évente legfeljebb háromszor, a minimálbér 10%-nak mértékéig adható, 33,04%-os adóteher[footnoteRef:4] mellett, a korábban népszerű karácsonyi vagy iskolakezdési juttatások mára ebbe a kategóriába szorultak vissza.  [4:  Az adóalap az érték 1,18-szorosa, amit 13% szociális hozzájárulási adó és 15% SZJA sújt. ] 

 
2026-ban az egyetlen, a minimálbér erejéig 0%-os adóval adható juttatás a kulturális és sportbelépő.  
[bookmark: _Toc35615]Egészségügy és szociális ellátás 
Az állam általában az egészségügyi és szociális hálón keresztül is igyekszik tehermentesíteni a munkavállalókat, hogy a családi kötelezettségek (betegség, gyermeknevelés, idősellátás) mellett is jelen tudjanak maradni a munkaerőpiacon. 
[bookmark: _Toc35616]Az egészségügyi ellátás állapota és hozzáférhetősége 
Az állami egészségügy kettős képet mutat: bár a hálózat országos és elvileg mindenki számára hozzáférhető, a szakemberhiány és a technikai felszereltség egyenetlensége miatt a várakozási idők bizonyos szakrendeléseken hosszúak lehetnek. A munkamagánélet szempontjából kritikus pont a hozzáférhetőség ideje: a legtöbb állami rendelés munkaidőre esik, ami konfliktust szül a munkahellyel. Ezt az állam a digitális egészségügy (EESZT) fejlesztésével igyekszik orvosolni: a receptek távoli felírása, a leletek online elérhetősége és a telemedicina csökkentheti a kieső munkaórák számát. 
[bookmark: _Toc35617]Érvényes TAJ kártyával igénybe vehető szolgáltatások 
A társadalombiztosítási jogviszony (TAJ) alapvető biztonsági hálót nyújt, amely lehetővé teszi, hogy a betegség ne okozzon anyagi csődöt a családnak: 
· Alap- és szakellátás: A háziorvosi rendszer és a legtöbb szakrendelés ingyenes. 
· Prevenció: A szűrővizsgálatokon való részvételt az állam munkajogi kedvezményekkel is támogatja (pl. bizonyos vizsgálatok idejére mentesülés a munkavégzés alól). 
· Pénzbeli ellátások: A táppénz, a baleseti táppénz és a gyermekápolási táppénz (GYÁP) a legfontosabb eszközök. A GYÁP közvetlenül a munka-magánélet összeegyeztetését szolgálja, hiszen lehetővé teszi a szülő számára a beteg gyermek otthoni ápolását a bér egy részének megtartása mellett. 
[bookmark: _Toc35618]Szociális ellátórendszer és szolgáltatások 
A szociális háló ott kapcsolódik be, ahol az egészségügyi ellátás véget ér, és a család gondozási feladatai kezdődnek: 
· Gyermekek napközbeni ellátása: A bölcsődei és óvodai férőhelyek bővítése az állam elsődleges eszköze a szülők munkába való visszatérésének segítésére. 
· Idősgondozás és házi segítségnyújtás: A gyermekeiket és idős szüleiket egyszerre gondozó, ún. „szendvics-generáció” számára a nappali ellátóhelyek és a házi segítségnyújtás nyújtanak érdemi segítséget, hogy ne kényszerüljenek a munkahelyük feladására. 
· Speciális támogatások: A 2026-ban érvényes GYOD (Gyermekek otthongondozási díja) a tartósan beteg vagy fogyatékossággal élő családtagot gondozók anyagi elismerését szolgálja, elismerve ezt munkaként. 
Az állami stratégia központjában a rugalmasság növelése áll. A pénzbeli juttatások (GYED, GYES, táppénz) mellett a szolgáltatások digitalizációjával és az ellátórendszer (bölcsődék, idősotthonok) fejlesztésével próbálják csökkenteni a munkavállalókra nehezedő gondozási terheket. Ugyanakkor a rendszer hatékonysága továbbra is nagyban függ a földrajzi elhelyezkedéstől és az adott intézmény leterheltségétől. 

[bookmark: _Toc35619]MIT ADHAT A MUNKÁLTATÓ 
[bookmark: _Toc35620]Nemzetközi jó példák 
A munka és magánélet összeegyeztetésének támogatásában a legsikeresebb munkáltatók nem egyetlen intézkedésre építenek, hanem komplex jólléti programokat működtetnek. A kutatások és vállalati példák alapján a leghatékonyabb programok a rugalmas munkavégzést, a pszichológiai támogatást és a támogató vezetői kultúrát egyszerre fejlesztik. Az alábbi példák a mentális egészség, a rugalmasság és a családbarát foglalkoztatás területén emelhetők ki. 
A következő jó példákban, a teljesség igénye nélkül, olyan nemzetközi nagyvállalatok gyakorlatait mutatjuk be, amelyek komplexen értelmezik a munka és magánélet egyensúlyát. A munkáltatók egy része az elmúlt években előkelő helyezést ért el a nemzetközi Legjobb Munkahely díjon és a WHO Egészséges Munkahely díjazásában is. 
[bookmark: _Toc35621]Microsoft 
A Microsoft fő tevékenységi területe az információs technológia, szoftverfejlesztés, felhőalapú szolgáltatások és a szórakoztató elektronika. A cég a munkavállalói jóllétet a vállalati kultúra részének tekinti. A vállalat hangsúlyozza, hogy a teljesítmény alapja a fizikai, mentális és érzelmi jóllét. „…Régióktól és beosztásoktól függetlenül a munkatársakat olyan juttatásokkal támogatjuk, amelyek tükrözik a legfontosabbakat: a jólétet, a rugalmasságot és a fejlődést. Nagylelkű szabadságokat, szülői szabadságot, jóléti programokat és teljesítményalapú javadalmazást kínálunk…” írja a cég honlapján (microsoft.com, é.n.). A cég a munka és magánélet összeegyeztetésének támogatásához rugalmas munkavégzési lehetőségeket, hibrid munkarendet, bőkezű szülői szabadságot, mentális egészséget támogató programokat, coachingot és mentorálást biztosít.  
[bookmark: _Toc35622]Allianz 
Az Allianz tevékenységei a biztosítás, az alapkezelés, valamint a pénzügyi és vagyonkezelési szolgáltatások. A cég globális juttatási rendszerének egyik pillére a munka és magánélet egyensúlya. A rugalmas munkavégzés mellett támogatják a szülési szabadságról való visszatérést, valamint külön programokat működtetnek a mentális és fizikai egészség és az egészség és munka egyensúly megőrzésére (allianz.com, é.n.). A dolgozók számára ezekben a témákban beszélgetések, webes szemináriumok, ötlettárak, egészségtippek, mentális elsősegély képzés érhetőek el a honlapon, de csatlakozni tudnak a céges „mindfulness” mozgalomhoz is. A cég a vezetők számára a mentális megőrzés témájában külön képzést működtet, pszichológiai támogató forróvonalat tart fenn. A jólléti eszközök, mint a Microsoft Viva Insights szoftvere segítenek a jó szokások mindennapokba illesztésében, így a jóllét a teljesítményben is érezhetővé válik. A munkáltató emellett magán egészségbiztosítással és prevenciós és szűrő programokkal és sportolási lehetőségekkel is támogatja a dolgozókat. 
[bookmark: _Toc35623]GSK 
A GSK (korábbi nevén GlaxoSmithKline) egy brit központú, globális biogyógyszerészeti vállalat, amely innovatív gyógyszerek és védőoltások kutatásával, fejlesztésével és gyártásával foglalkozik. A gyógyszeripari vállalat nyíltan foglalkozik a mentális egészséggel (gsk.com, é.n.). Vezetői képzéseket, coachingot és rugalmas, „életbarát” munkaszervezést alkalmaz. A mentális egészségről való nyílt párbeszédet a vállalati kultúra részének tekintik.  
[bookmark: _Toc35624]Unit4 
A Unit4 egy globális szoftvervállalat, amely felhőalapú vállalatirányítási rendszerek, valamint pénzügyi és humánerőforrás-kezelő szoftverek fejlesztésével és értékesítésével foglalkozik. A cég szerint „a munka nem csupán arról szól, hogy mit csinálsz, hanem arról is, hogy közben hogyan érzed magad”. A Unit4 „Fusion” nevű programja a munka-magánélet integrációjára épül. A munkatársak maguk választhatják meg a munkavégzés helyét, emellett egy munkavállalói asszisztencia digitális alkalmazásban is segítséget kapnak (unit4.com, é.n.). Az országonként eltérő, rugalmas juttatási programok az egészségügyi ellátás, a gyermekgondozás és a technológia területén kínálnak támogatást. A cég évente négy vállalati szintű „jóllétnap”-ot tart, hozzáférést biztosít a tudatosság- és mentális egészség támogatásához használható, „Headspace” nevű alkalmazáshoz. Az alkalmazás a stresszcsökkentés érdekében gyakorlatokat, vezetett meditációt tesz lehetővé és a jobb alvást támogató javaslatokat kínál. A dolgozóknak a „Maven Clinic”[footnoteRef:5] szolgáltatás keretében ingyenes, éjjel-nappal elérhető speciális virtuális ellátás, megbízható források és egyéb szolgáltatások állnak rendelkezésére, amelyek elsősorban a reproduktív egészségre, a szülői szerepre és a család egészségére összpontosítanak.   [5:  Online egészségügyi platform ] 

[bookmark: _Toc35625]Experian 
Az Experian egy globális adat- és technológiai vállalat, a világ egyik legnagyobb hitelminősítő és fogyasztói hiteljelentési ügynöksége. A cég vállalati kultúrája szerint az ember az első. „Olyan vállalati kultúrát építünk, ahol mindenki nyugodtan hozhatja magával teljes személyiségét a munkahelyre. Olyan helyet, ahol nem csupán tiszteletben tartjuk egymás különbözőségeit és értékeit, hanem pozitív és támogató légkörben ünnepeljük is azokat…” (experian.com, é.n.). A cég a hibrid munkavégzés mellett négy pillérre építi jólléti rendszerét, ezek: mentális, fizikai, szociális és pénzügyi egészség. A munkatársak munkaidejük és munkavégzési helyük alakításában is nagyfokú autonómiát kapnak.  
[bookmark: _Toc35626]T-Systems 
A Magyar Telekom részeként működő T-Systems elsősorban közép- és nagyvállalatok, valamint intézmények számára nyújt komplex infokommunikációs, valamint informatikai megoldásokat. A cég oldalán is külön munka-magánélet aloldalt működtet, itt mutatja be ügyfelei és (leendő) munkavállalói számára jó gyakorlatait (t-
 
systems.com, é.n.). A cég a rugalmas munkaidőt és a hibrid munkavégzést a munkavállalói jóllét alapfeltételének tekinti. A hangsúly a bizalmon, az önálló időgazdálkodáson és a családi kötelezettségekhez igazodó munkaszervezésen van.  
[bookmark: _Toc35627]A fővárosi cégek jó gyakorlatai 
A fenti jó példák számos hazai cégnél is megjelennek, részben az anyavállalattól öröklött szervezeti kultúra részeként, részben a korábbi, 90-es évek előttről hozott, gondoskodó típusú hazai vállalati kultúra modernkori következményeként.  
A Főváros nagy közszolgáltató vállalatai – köztük a Közút, a BKM, a BKV és a BMSZKI – több olyan gyakorlatot alkalmaznak, amelyek jó példaként szolgálhatnak más munkáltatók számára is. 
Az említett szervezeteknél a leggyakoribb támogatási forma a rugalmas munkaszervezés. A szellemi munkakörökben több helyen lehetőség van részmunkaidőre, rugalmas munkaidőre, illetve rendszeres otthoni munkavégzésre. A BKV például havi 12 home office napot biztosít egyes munkakörökben, míg a Közútnál heti két nap távmunkára van lehetőség. A BMSZKI tapasztalatai szerint a részmunkaidős állások és a munkakörök közötti könnyebb átjárhatóság különösen segíti a kisgyermekes munkavállalókat. 
Az egészségmegőrzés területén szintén találhatók előremutató megoldások. A Közútnál üzemorvosi, fogászati és mentálhigiénés szolgáltatások érhetők el, emellett egészségügyi témájú előadások és feldolgozó beszélgetések is támogatják a dolgozókat. A BKV szűrőprogramokat, jogsegélyszolgálatot, sport- és üdülési kedvezményeket kínál. A BMSZKI-ban a rendszeres szupervízió segíti a mentálisan megterhelő munkát végző kollégákat. 
A szervezeti kultúra fejlesztése szintén fontos elem. Több cégnél működnek képzések, workshopok, belső e-learning rendszerek, vezetőfejlesztési programok és munkatársi fórumok. A BKV stresszkezelő tréningeket szervez járművezetők számára, míg a BMSZKI nagy hangsúlyt fektet az empatikus vezetői működésre és a tanulási lehetőségekre. 
A fővárosi cégek példái azt mutatják, hogy a mentálhigiénés támogatás nem egyetlen programot jelent, hanem a rugalmas foglalkoztatás, az egészségmegőrzés és a támogató szervezeti kultúra tudatos kombinációját. 
A fővárosi cégeknél megjelenő gyakorlatok jól illeszkednek a nemzetközi trendekhez, amelyek szerint a dolgozók mentális jóllétének támogatása ma már nem csupán egészségügyi kérdés, hanem a szervezeti működés és a munkaerő-megtartás egyik kulcstényezője.  
[bookmark: _Toc35628]Mit tanulhatnak ebből a munkáltatók? 
A nemzetközi jó gyakorlatok és a hazai tapasztalatok alapján egyaránt úgy tűnik, hogy a munka-magánélet területén a legeredményesebb intézkedéseket a következők jellemzik: 
· Időt és teret adnak a dolgozóknak önmagára. A MME területen erős munkáltatók a dolgozók állandó rendelkezésre állását elváró (ún. „mindig elérhető”) vállalati kultúra helyett az egészséges határok erősítésére törekszenek, amelynek része a rugalmas munkaidő és hibrid munkavégzés, illetve a részmunkaidős és élethelyzethez igazított foglalkoztatás.  
· Támogatják a mentális egészség megőrzését. A mentális, fizikai, szociális és pénzügyi egészség megőrzése, amelynek a méltányos bérezés, egészséget és öngondoskodást is ösztönző juttatáscsomag és a vállalati szűrések, egészségnapok, mellett egyre fontosabb kiegészítői az eseti vagy rendszeres pszichológiai tanácsadás és a munkavállalói asszisztencia programok. A MME területen erős munkáltatók ebben különösen jók. 
· Támogatják a munkahelyen kívüli szociális kapcsolatok megőrzését. A szociális egészség megőrzése érdekében a legjobb munkahelyi közeg mellett is a legtöbb ember szükséglete, hogy barátaira, családjára, és a velük kapcsolatos kötelezettségekre, elfoglaltságokra megfelelő ideje és energiája legyen. A MME területen erős munkáltatók nem csak tudják és elfogadják ezt, de az idő biztosításán túl a szülői és gondozói szerepeket támogató speciális intézkedésekkel is segítik a szociális egészség fenntartását. 
Végül, de nem utolsó sorban: az elkötelezett tulajdonosi kör és felsővezetés mellett a munka-magánélet egyensúly napi szintű megvalósulásához nélkülözhetetlen a vezetők képzése arra, hogy az életbarát munkaszervezést, a dolgozó rugalmas időbeosztását, és a mentális egészség megőrzését hogyan tudják támogatni. 
Tény ugyanakkor, hogy a cég profilja, az alkalmazott technológia, ügyfélszolgálat működése, a szolgáltatás típusa jelentősen meghatározza azokat a lehetőségeket, amiket a munkáltató a munka-magánélet egyensúly támogatásának érdekében alkalmazni tud. 
 
[bookmark: _Toc35629]

ÚT A GYAKORLATI MEGVALÓSÍTÁSHOZ 
Ez a fejezet a fenti jó példák alapján azt igyekszik áttekinteni, hogy a MME három legfontosabb területén, az időgazdálkodás támogatásában, a mentális egészség megőrzésében, és a családi/gondozói szerep és munka összeegyeztetésében milyen lehetőségek, utak, tennivalók állnak azok előtt a munkáltatók előtt, amelyek a munkamagánélet összeegyeztetése terén szeretnének előre lépni.   
[bookmark: _Toc35630]Időt és teret adni a dolgozónak önmagára 
Avagy: az „atipikus” foglalkoztatás, mint MME-eszköz 
A modern munkaerőpiacon a fix irodai jelenlétre épülő modell egyre inkább veszít kizárólagosságából. Az „atipikus” foglalkoztatási formák olyan rugalmasságot kínálnak, amely lehetővé teszi a dolgozók számára, hogy ne a magánéletüket próbálják a munkájuk köré szervezni, hanem a munkát integrálják az életükbe. Az „atipikus” foglalkoztatási formákról ma Magyarországon szólva ugyanakkor meg kell jegyeznünk, hogy számos olyan, a fix, irodai munkavégzéstől eltérő forma létezik, amely világszerte atipikusnak minősül, nálunk ugyanakkor nem. A jogalkotók az Mt. módosításaival az elmúlt évtizedekben igyekeztek lekövetni az új foglalkoztatási formák gyakorlati megjelenését, így a legtöbb, széles körben atipikusnak nevezett forma mára jól szabályozott foglalkoztatástípus lett. Ezek közül jelen fejezet csak azokra tér ki, amelyeknek a munka-magánélet egyensúlya szempontjából különös jelentősége van.  
[bookmark: _Toc35631]Munkaidőkeret 
Ez a megoldás nem annyira az egyéni szabadságról, inkább a munkaerő-szükséglet hullámzásának kezeléséről szól, ugyanakkor számos más „atipikus” foglalkoztatási formához is alapul szolgálhat. 
· Micsoda? A munkáltató nem napi 8 órában számol, hanem egy hosszabb időszak alatt határozza meg az összes ledolgozandó órát. Intenzív időszakokban többet, uborkaszezonban kevesebbet kell dolgozni. Az Mt. szerint a leghosszabb munkaidőkeret három év lehet. 
· Miért jó? A munkáltató elkerülheti a túlóradíjak kifizetését és hatékonyabban igazodhat a megrendelésekhez. A munka és magánéletre mégis pozitív hatást gyakorol, hiszen a dolgozónak akkor biztosít több szabadidőt, amikor a munkaterhelés amúgy is alacsony. Olyan munkakörökben, ahol a terhelés változó, de a változás ritmusa jól kiszámítható, a MME jó eszköze lehet. 
· Hátránya, hogy ha olyan munkakörben alkalmazzák, ahol a terhelés ritmusa nem kiszámítható, a beosztás hirtelen változása kiszámíthatatlanabbá teheti a magánéleti programokat, így nagymértékben rontja a MME-t. 
[bookmark: _Toc35632]Távmunka és Home Office: hasonlóságok és különbségek 
Bár a köznyelv gyakran szinonimaként használja őket, jogi és gyakorlati szempontból fontos különbséget tenni. 
· Micsoda? A home office (otthoni munkavégzés) általában eseti jellegű, a munkáltató engedélyéhez kötött, de a munkavállaló alapvetően az irodai állomány tagja. A távmunka egy állandó, szerződésben rögzített állapot, ahol a dolgozó a munkaideje jelentős részét vagy egészét az irodán kívül tölti. 
· Hogyan alakítható ki? Szükséges egy stabil informatikai háttér (VPN, kollaborációs szoftverek) és a bizalmi alapú vezetés. Fontos a munkavédelmi oktatás és az otthoni munkakörnyezet megfelelőségének ellenőrzése. 
· Miért jó? A dolgozónak megspórolja az utazási időt és költséget, csökkenti a stresszt, és lehetővé teszi a családi logisztika egyszerűbb kezelését. A munkáltatónak csökkennek a rezsiköltségei és az irodabérleti díjai, miközben a munkavállalói elégedettség nő. 
· Hátránya, hogy fennáll az elszigetelődés veszélye és gyakran kontraproduktív, fennáll a munka-magánélet határainak elmosódása. Ha nincs „kijelentkezés”, a dolgozó hajlamos többet dolgozni, ami kiégéshez vezethet. 
[bookmark: _Toc35633]Rugalmas és kötetlen munkaidő 
A szabadságfok itt a legmagasabb, hiszen az időbeli beosztás feletti kontroll nagyobb mértékben kerül a munkavállaló kezébe. Mindkettő munkaidőkeretben vezethető be. 
· Micsoda? A rugalmas munkaidőben van egy fix „törzsidő” (pl. 10:00–14:00), amikor a dolgozó elérhető, de a „peremidőben” a dolgozó dönti el, mikor kezd és végez. A kötetlen munkaidőnél a munkáltató a feladat elvégzését számonkéri, ám az időbeosztást akár teljesen a dolgozóra bízza. A munkaidő feletti rendelkezés a munkaszerződésben legfeljebb 50% mértékig megköthető, ha ez nincs, a dolgozó maga gazdálkodik a munkaidejével – a munkaidőkereten belül. 
· Hogyan alakítható ki? Egyértelmű teljesítménymutatókat kell meghatározni. Ha a kimenet mérhető, az idő mérése másodlagossá válik. 
· Miért jó? A dolgozó a saját bioritmusához vagy a gyerekei napirendjéhez igazíthatja a munkát. A munkáltató vonzóbbá válik a tehetséges munkaerő számára, aki értékeli az autonómiát. 
· Hátrányok: Nehézkesebb lehet a csapatmunkák koordinálása és az értekezletek összehívása. 
· Az természetüknél fogva kötött munkaidőjű feladatköröknél (pl. ügyfélszolgálati vagy gépsori munkakörök), ahol rugalmas munkaidő nem alakítható ki, gyakran munkaszervezéssel oldható meg az, hogy a munkaidő kezdés és befejezés időpontja rugalmas legyen. Ilyen esetben pl. a munkakezdés nem pontban 8 órakor, hanem háromnegyed nyolc-negyed kilenc között van, a munkaidő vége pedig az ettől számított nyolc óra. Ez a dolgozót abban segíti, hogy közlekedési tényezőkhöz (pl. busz menetrend) vagy oktatási intézmények nyitvatartási idejéhez könnyebben igazodjon. A munka-magánélet szempontjából ez a messzebbről bejáróknak vagy a kisgyermeket nevelőknek nagy segítség lehet. 
[bookmark: _Toc35634]A hibrid munkavégzés  
Hibrid munkavégzésről akkor beszélünk, amikor a dolgozó idejének egy részét irodában, más részét otthon vagy más helyszínen tölti. Mind az irodai mind az otthoni munkavégzés más atipikus formában (pl. rugalmas vagy kötetlen munkaidőben) is történhet. A hibrid munkavégzés több ponton is kedvezően hat a mentális jóllétre. Ez nem automatikus, de megfelelően szervezve jól mérhető előnyöket hoz. A Stanford Egyetem és más nemzetközi kutatóintézetek vizsgálatai szerint a megfelelően szervezett hibrid munkavégzés javítja a munkavállalók munka-magánélet egyensúlyát, növeli a munkával való elégedettséget, csökkenti a stresszt és a fluktuációt, miközben a szervezeti teljesítményt nem rontja (Bloom et al, 2024; Rhymer, 2024; The Guardian, 2024). Összességében ezek a kedvező hatások a következők lehetnek: 
A stressz csökkenése. Az egyik legfontosabb tényező az idő feletti kontroll növekedése. Ha valaki nem minden nap kötött időben ingázik, kevesebb időt tölt utazással, kisebb a napi időnyomás. Ez különösen nagyvárosi környezetben jelentős. Emellett az otthoni munkavégzés lehetővé teszi, hogy a dolgozó saját ritmusához igazítsa a feladatait (pl. koncentrált munkaidő blokkok), ami csökkenti a folyamatos megszakításokból fakadó stresszt. 
A kiégés kockázatának mérséklése. A kiégés gyakran a túlterheltség és a kontroll hiánya miatt alakul ki. A hibrid modellben nagyobb az autonómia (önállóbb időbeosztás), jobban elválaszthatók a fókuszált és az együttműködést igénylő feladatok, könnyebb regenerálódni (pl. otthoni környezetben több mikroszünet). Ezek együttesen csökkentik a tartós kimerülés esélyét.  
A munka-magánélet egyensúly javulása. A hibrid munkavégzés segíti a különböző élethelyzetekhez való alkalmazkodást. Így pl. a kisgyermekes szülők könnyebben tudják összehangolni a munkát és a családi feladatokat, de az idős hozzátartozó gondozásával járó feladatok is jobban beilleszthetők a napba. Több idő marad pihenésre, sportra, ügyintézésre. Fontos azonban, hogy ehhez világos határok is kellenek (pl. munkaidő vége, „offline” időszakok), különben a munka „ráfolyhat” a magánéletre.  
A munkavállalói elégedettség növekedése. A rugalmasság önmagában is erős elégedettségi tényező. A dolgozók értékelik, ha megbíznak bennük (nem a jelenlétet, hanem a teljesítményt mérik), választhatnak a munkavégzés módjai közül, és figyelembe veszik az egyéni igényeiket. Ez nemcsak jobb közérzetet, hanem magasabb elköteleződést és alacsonyabb fluktuációt is eredményez.  
Fontos azonban megjegyeznünk, hogy a hibrid munkavégzés csak akkor hozza ezeket az előnyöket, ha jól van kialakítva. Ehhez szükségesek az egyértelmű elvárások és kommunikáció, a támogató vezetői attitűd, a rendszeres kapcsolattartás a csapattal, illetve szükség szerint a mentális egészséget támogató programok.  
Összességében tehát nem maga az „otthonról dolgozás” a kulcs, hanem a rugalmasság + bizalom + tudatos szervezeti működés kombinációja, ami valóban javítja a dolgozók mentális jóllétét. 
[bookmark: _Toc35635]Munkakörmegosztás 
A részmunkaidő klasszikus megoldás, az osztott munkakör ennek egy izgalmas, modern változata. 
· Micsoda? Az egyéni részmunkaidőben a dolgozó pl. napi 4-6 órát dolgozik. A munkakörmegosztás során két ember tölt be egyetlen teljes munkaidős pozíciót, megosztva egymás között a feladatokat, a felelősséget és a fizetést. 
· Miért jó? A dolgozónak (főleg kisgyerekes szülőknek vagy tanulóknak) segít bent maradni a munka világában a teljes leterheltség nélkül. A munkáltató két ember szakértelmét és kreativitását kapja meg egy áráért, ráadásul, ha az egyik beteg, a másik ismerheti a folyamatokat. 
· Mire kell figyelni? Kulcsfontosságú a két dolgozó közötti precíz kommunikáció és az átadás-átvétel rendszere. Ha nincs összhang, a feladatok „elveszhetnek”. 
· Hátrányok: A dolgozó számára az időarányosan alacsonyabb bér anyagi nehézséget jelenthet. 
[bookmark: _Toc35636]A munkakörmegosztás bevezetése 
A munkakörmegosztás lényege, hogy két munkavállaló közösen felel egyetlen teljes munkaidős pozícióért. Ez nem két külön részmunkaidős állás, hanem egyetlen munkakör, ahol a felelősség közös. Bevezetését a tervezés-cselekvés-ellenőrzésfejlesztés négyes ciklusa alapján négy fázisra tagolhatjuk 
1. fázis: Előkészítés és alkalmassági vizsgálat (1-2. hét) 
Mielőtt belevágnánk, elemezni kell, hogy a konkrét pozíció alkalmas-e az osztásra. 
· Munkakör elemzése: Olyan feladatokat keressünk, amelyek nem igényelnek állandó, azonnali rendelkezésre állást egyetlen személytől, de jól dokumentálható folyamatokból állnak (pl. marketing, adminisztráció, HR, ügyfélszolgálat). 
· Párosítás: A legfontosabb lépés. A két embernek nemcsak szakmailag, hanem emberileg is passzolnia kell. Hasonló munkamorállal és kommunikációs stílussal kell rendelkezniük. 
· Munkáltatói előny: A cég "két agyat" kap egy áráért, és ha az egyik fél kiesik (betegség, szabadság), a munkafolyamat nem áll meg. 2. fázis: A keretrendszer kidolgozása (3-4. hét) 
Itt dől el a logisztika és a jogi háttér. 
· Időbeli felosztás: ki mikor dolgozik? Például: 
· Fél hét: Hétfő-kedd és szerda délelőtt az egyik, szerda délután és csütörtök-péntek a másik. 
· Váltott napok: Egyik nap az egyik, másik nap a másik. 
· Fontos: Legyen legalább 2-4 óra átfedés (pl. szerda délben), amikor mindketten bent vannak az információátadás és a közös megbeszélések miatt. 
· Kommunikációs protokoll: közös e-mail fiók használata, közös naptár, és egy olyan projektmenedzsment szoftver (pl. Trello, Asana), ahol mindketten látják a feladatok aktuális állását. 
· Mire kell odafigyelni? A munkaszerződésekben rögzíteni kell a helyettesítési kötelezettségeket és a felelősségi körök pontos metszetét. 
3. fázis: Próbaidőszak és bevezetés (1-3. hónap) 
Érdemes egy 3 hónapos próbaidővel kezdeni. 
· Vezetői kontroll: Az első hónapban hetente egyszer rövid megbeszélés a párossal. Nem a mikromenedzselés a cél, hanem az akadályok elhárítása. 
· Ügyfelek/Partnerek tájékoztatása: Világossá kell tenni a külvilág felé, hogy kihez milyen ügyben fordulhatnak, és hogy az információáramlás garantált a két kolléga között. 
· Dolgozói előny: A munkavállaló megkapja a vágyott szabadidőt (pl. családra, tanulásra), miközben nem esik ki a szakmai vérkeringésből. 
4. fázis: Értékelés és finomhangolás (4. hónap után) 
· Hatékonyság mérése: jobban haladnak a feladatok? Kevesebb a hiba? 
· Elégedettség mérése: hogy érzi magát a páros? Van-e súrlódás köztük? 
· Kockázat: ha az egyik fél dominánssá válik, vagy a kommunikáció elakad, a munkafolyamat széteshet. Ilyenkor újra kell definiálni a feladatokat. 
Tipp a sikerhez: a "zökkenőmentes átadás" szabálya: a munkakörmegosztás csak akkor működik, ha az ügyfél vagy a főnök észre sem veszi, éppen melyik féllel beszél, mert mindketten naprakészek. Ezért az átfedési időben történő precíz dokumentáció a rendszer lelke. 
[bookmark: _Toc35637]Mire kell odafigyelni az atipikus foglalkoztatásnál? (Vezetői és egyéni szempontok) 
Az atipikus formák bevezetésekor a legnagyobb hiba a „kontrollvesztéstől” való félelem. A vezetőknek át kell állniuk az időalapú szemléletről az eredményalapú szemléletre. Fontos, hogy mindenki tudja, ki mikor érhető el. A munkavállaló részéről pedig önfegyelem és jó időgazdálkodás szükséges, hogy a szabadság ne csapjon át a produktivitás válságába. 
A munkaidő beosztása mellett a munka és magánélet szempontjából kulcsfontosságú maga a munkaszervezés is. A munkakörök időközönkénti áttekintésével azok feladattartama racionalizálható, így mind a felesleges, ismétlődő (több dolgozó által egyszerre elvégzett) feladatok száma mind az adminisztráció csökkenthető. 
[bookmark: _Toc35638]Támogatni a mentális egészség megőrzését 
A fizikai és mentális jóllét, egészségmegőrzés, a dolgozók mentálhigiénés támogatásának eszközei 
A munka és a magánélet összeegyeztetésének mára fontos része lett a munkavállalók mentális jóllétének megőrzésének támogatása. A fentebb részletezett, nemzetközi jó gyakorlatok között széles körben elterjedtek dolgozói asszisztencia programok (felületek, szoftverek), amelyek anonim pszichológiai tanácsadást, krízisintervenciót, családi, pénzügyi és jogi tanácsadást kínálnak a munkavállalóknak és gyakran családtagjaiknak is. A munkavállalói mentálhigiénés jóllét támogatásában növekszik a vezetők szerepe. Számos munkáltató mentális elsősegélynyújtó képzéseket indított vezetők és munkatársak számára, hogy időben felismerjék a kiégés vagy a pszichés túlterheltség jeleit.  
A dolgozók mentális támogatása terén megjelenő jó gyakorlatok összhangban állnak azokkal a kutatási eredményekkel, amelyek szerint a rugalmas munkavégzés, a családbarát intézkedések és a mentális egészséget támogató szolgáltatások növelik a 
munkavállalói jóllétet, ezáltal közvetve a szervezeti teljesítményt is. A Deloitte brit munkavállalókra reprezentatív felmérésének eredménye szerint a munkahelyi mentális egészségprogramokba fektetett minden 1 font átlagosan 5 font megtérülést hoz a szervezetnek a csökkenő hiányzások és a csökkenő fásultság/jelenléti veszteség révén (Deloitte, 2020).  
Az Egészségügyi Világszervezet (WHO) átfogó vizsgálatai alátámasztják, hogy a szorongás és a depresszió kezelését célzó munkahelyi programok globálisan 4-szeres megtérülést mutatnak a jobb egészségi állapot és a magasabb produktivitás formájában (Chisholm et al., 2016). 
Noha hazánkban még viszonylag kevés kutatás foglalkozik az eredmények mérésével (pl. Ország-Novák et. al, 2024), a külföldi cégek leányvállalatai mellett egyre több hazai tulajdonú cég is bevezeti ezeket a szolgáltatásokat. A fővárosi cégek fentebb már részletesebben ismertetett gyakorlatában például több ilyen elem megtalálható. A már említettek közül a mentális egészség szempontjából legfontosabbak: a BMSZKI-ban alkalmazott szupervízió, a Közútnál elérhető mentálhigiénés szakember, valamint a BKV stresszkezelő tréningjei.  
Mindezek a gyakorlatok azt mutatják, hogy a szervezetek felismerték: a mentális egészség megőrzése nem kizárólag az egyén felelőssége, hanem a munkáltatóé is. A mentális egészség megőrzése szempontjából különösen fontos a rendszeres vezetői visszajelzés, a támogató munkahelyi légkör és a rugalmas munkaszervezés, amelyek bizonyítottan csökkentik a kiégés kockázatát.  
A fizikai és mentális megőrzés a munkáltatók többféle, természetbeni és utalvány formájú juttatással támogatják, amelyek közül a dolgozók többnyire cafeteria rendszerben, saját szükségleteik szerint választhatnak. Ilyen, szolgáltatás típusú lehetőségek különösen: 
· Kiégés megelőzését, felismerését és kezelését támogató tanfolyamok, programok, online felületek 
· Egészséges életmóddal kapcsolatos céges események, kampányok (pl. céges egészségnap), amelyek gyakran komplex munkahelyi egészségterv keretei között valósulnak meg 
· Egyéni, párkapcsolati, családi tanácsadás (pszichológus, kríziskezelés…) - akár egészségpénztári keretből finanszírozottan vagy önálló lehetőségként 
· Eseti és rendszeres szűrőprogramok 
· Céges pihenőszoba, konditerem, masszőr és egyéb, egészségmegőrzéssel, táplálkozással, testmozgással kapcsolatos szolgáltatások biztosítása. 
A pénz és utalvány típusú juttatások közül a leggyakoribbak: 
· Egészségpénztári hozzájárulás: A munkáltató fizetheti a dolgozó tagdíját. Ez bérként adózik (munkavállalótól 33,5% levonás, munkáltatónak 13% szociális hozzájárulási adó), de a befizetett összeg után a munkavállaló 20% adóvisszatérítést igényelhet a NAV-tól.  
· Egészségbiztosítás (csoportos): A munkáltató által kötött szűrővizsgálatokat vagy magánegészségügyi ellátást biztosító csomagok egyes meghatározott juttatásként (33,04% adóval[footnoteRef:6]) adhatók.   [6:  Az adóalap az érték 1,18-szorosa, amit 13% szociális hozzájárulási adó és 15% SZJA sújt. ] 

· Önkéntes nyugdíjpénztár: Hasonlóan az egészségpénztárhoz, a munkáltatói hozzájárulás bérként adózik, de jár rá a 20%-os SZJA-visszatérítés.  
· Sport- és kulturális belépők: Évente a minimálbér összegéig adómentesen adható sportrendezvényre vagy kulturális eseményre szóló belépő/bérlet.  
A jó gyakorlatok alapján a mentális egészség megőrzésének támogatása érdekében a munkáltatók számára három üzenet fogalmazható meg: biztosítsanak könnyen elérhető mentális támogatást, teremtsenek valódi rugalmasságot a munkaszervezésben, és fejlesszék a vezetők mentális egészséggel kapcsolatos érzékenységét. Ezek együttesen járulnak hozzá ahhoz, hogy a dolgozók hosszú távon is képesek legyenek összehangolni munkájukat és magánéletüket.  
 	 
 
[bookmark: _Toc35639]Támogatni a szociális egészség megőrzését 
Avagy: az életkori szerepeket, különösen a szülői és gondozói szerepeket támogató intézkedések 
A szociális egészség megőrzése érdekében a legjobb munkahelyi közeg mellett is a legtöbb ember szükséglete, hogy barátaira, családjára, és a velük kapcsolatos kötelezettségekre, elfoglaltságokra és önmagára is megfelelő ideje és energiája legyen.  
A szociális egészség megőrzését alapvetően három irányból támogathatja a munkáltató: egyrészt a fentebb már részletezett, rugalmasabb típusú munkaidőszervezéssel, másrészt az egyéni, élethelyzethez igazított megoldási lehetőségek biztosításával. Az ilyen, személyre szabott megoldások közé tartozhatnak a munkaidőről szóló egyéni, ideiglenes megoldások (pl. ideiglenes rugalmasítás), a többféle elemet is tartalmazó élethelyzeti „csomagok” (kisgyermek, válás, beteg családtag), amelyből a dolgozó az adott helyzetben a szükségleteire leginkább reagáló elemet választhatja, illetve a belső mobilitás könnyítése, akár átmeneti jelleggel, a kevésbé terhelő munkakörök felé. A szociális egészség megőrzését harmadik irányból a szervezeti kultúrán és a vezetői hozzáálláson keresztül közelíthetjük meg, amelyek gyakran fontosabbak, mint az egyes konkrét juttatások. A szociális egészséghez hozzájárul, ha a túlóra és a munkaidőn kívüli elérhetőség nem elvárás – ebben pedig a vezetőknek jelentős szerepe van. Emiatt elengedhetetlen a vezetői gyakorlatba ez a szemlélet beépüljön (akár a vezetők képzésének segítségével).  
A legtöbb munkáltatónál a szülői és gondozói szerepek támogatása a rugalmas munkaszervezésen, a kiterjesztett szabadságokon, a gyermekellátási és gondozási segítségen, valamint a mentálhigiénés támogatáson alapul. A leghatékonyabb megoldások egy támogató szervezeti kultúra részei, amely figyelembe veszi a munkavállalók élethelyzeteit és hosszú távon segíti a munka és magánélet egyensúlyát. A fentebb már részletezett, atipikus foglalkoztatási formákkal a munkavállalónak esélye nyílik a minőségi magánéletre: több idő a családra, a hobbikra és a pihenésre anélkül, hogy a karrierjét fel kellene áldoznia. E mellett a munkáltató számos, a különböző életszakaszokhoz és magánéleti helyzetekhez kötött pénzbeli és természetbeni juttatást vezethet be. Ezek közül a legnépszerűbbek (a teljesség igénye nélkül) a következők: 
Szülési és gondozási szabadságon túli támogatások A jogszabályi minimumon túl: 
· extra fizetett szülői szabadság (anyáknak és apáknak is),  
· fokozatos visszatérés (pl. részmunkaidővel indulás) gyermekneveléssel összefüggő tartós távollét (pl. GYES) után,  
· visszailleszkedést segítő programok a hosszabb kiesés után visszatérőknek,  
· állásgarancia vagy azonos/szintben hasonló munkakör biztosítása.  Gyermekellátást segítő megoldások: 
· munkahelyi vagy támogatott bölcsőde/óvoda (a térítésidíj átvállalása jelenleg adómentes),  
· gyermekfelügyeleti támogatás (utalvány, térítés),  
· nyári táborok szervezése vagy támogatása,  
· „hozd be a gyereked” napok (iskolaszünetben), 
· szabadidőeltöltés, családi nyaralás támogatása (a SZÉP-kártyától a vállalati üdülőig), 
· iskolakezdési támogatás: jelenleg csekély értékű ajándékként adható.  
Gondozói támogatások 
· idős vagy beteg hozzátartozó ápolását segítő extra szabadság,  
· rugalmas munkaidő krízishelyzetekben,  
· információs és tanácsadó szolgáltatások (pl. szociális ellátórendszerhez),  
· pszichológiai támogatás a gondozási terhek feldolgozásához.  
Egyéni szükségletekre reagáló támogatások: 
· rekreációs vagy alkotói szabadság, 
· tanulmányi szabadság (többnyire tanulmányi szerződés keretében),  
· gyesen lévőkkel kapcsolattartás, 
· nyugdíjba vonulás előkészítése (információnyújtás, ügyintézés segítése). Egyéb pénzbeli támogatások: 
· diákhitel-törlesztés (2025-től új elemként a munkáltató átvállalhatja a dolgozó diákhitelének törlesztését havi szinten a minimálbér 20%-áig adómentesen.) 
· mindennapi kiadások, így az utazás jogszabályi előíráson túli (pl. céges munkásbusz, teljesösszegű bérlettámogatás), lakhatás támogatása (lakáshitel törlesztés támogatása vagy lakhatási (rezsi vagy albérlet) támogatás, céges albérlet) 
· rendkívüli pénzbeli támogatások, segélyek (betegség, hozzátartozó halála esetén), munkáltatói kölcsönök nagyobb beruházásokhoz 
 
A munka és magánélet egyensúlyát támogató munkáltatói intézkedések sikeres alkalmazásának záloga a kölcsönös bizalom és a folyamatos, nyílt kommunikáció. A boldog és kiegyensúlyozott dolgozó hatékonyabb, emellett a munka-magánélet egyensúlyának fenntartása a fluktuáció csökkentésére és a lojalitás növelésére is eszköz. 

